2022-yilning 8-9-sentabr kunlari Toshkent shahrida Parlamentlararo ittifoqqa a’zo davlatlar parlamentlari ayol-rahbarlarining 14-sammitini o‘tkazish to‘g‘risida

O‘zbekiston Respublikasi delegatsiyasining Parlamentlararo ittifoq tadbirlaridagi ishtiroki (2021-yil 5 — 9-sentabr, Vena shahri) doirasida bildirilgan takliflarni amalga oshirish bo‘yicha amaliy tadbirlar rejasi (“yo‘l xaritasi”)ga asosan O‘zbekiston Respublikasi Oliy Majlisi Senatining Kengashi qaror qiladi:
 1. Quyidagilar:
 Parlamentlararo ittifoqqa a’zo davlatlar parlamentlari ayol-rahbarlari 14-sammitining (bundan buyon matnda Sammit deb yuritiladi) konsepsiyasi 1-ilovaga;
 Sammitni o‘tkazish bo‘yicha Tashkiliy qo‘mita (bundan buyon matnda Tashkiliy qo‘mita deb yuritiladi) tarkibi 2-ilovaga;
 Sammitni o‘tkazish bo‘yicha chora-tadbirlar rejasi 3-ilovaga;
 Sammit dasturi 4-ilovaga muvofiq tasdiqlansin.
 2. Tashkiliy qo‘mita:
 Sammitni yuqori saviyada o‘tkazishga qaratilgan chora-tadbirlar rejasida belgilangan vazifalarning o‘z vaqtida amalga oshirilishini ta’minlasin;
 Sammit ishtirokchilarining kelib-ketishi, vizalari rasmiylashtirilishi, transport bilan ta’minlanishi va ularga tibbiy xizmatlar ko‘rsatish masalalarini muvofiqlashtirib borsin;
 Sammitni o‘tkazish bilan bog‘liq axborot-tahliliy va boshqa hujjatlarning o‘z vaqtida hamda sifatli tayyorlanishini ta’minlasin;
 Sammit o‘tkaziladigan joylarning texnik va telekommunikatsiyalar bilan jihozlanishini, obodonlashtirish ishlari olib borilishini tashkil etish, shuningdek, Toshkent va Samarqand shaharlarida zarur mehmonxonalarning tayyor bo‘lishi va band qilinishini ta’minlasin;
 Sammit o‘tkaziladigan joylarda sanitariya-epidemiologik qoidalarga qat’iy rioya etilishi choralarini ko‘rsin;
 dunyodagi sanitariya-epidemiologik vaziyatdan kelib chiqib, Sammitning ayrim ishtirokchilari uchun onlayn qatnashish imkoniyatini ta’minlasin.
 3. O‘zbekiston Respublikasi Oliy Majlisi Senatining Xotin-qizlar va gender tenglik masalalari qo‘mitasi (M. Kadirxanova), Xalqaro munosabatlar, tashqi iqtisodiy aloqalar, xorijiy investitsiyalar va turizm masalalari qo‘mitasi (R. Alimov) hamda Tashqi ishlar vazirligi (G. Fazilov) bilan birgalikda 23-iyulga qadar Sammitda ishtirok etish istagini bildirgan xalqaro parlamentlararo tashkilotlar vakillari, Parlamentlararo ittifoqqa a’zo davlatlar va tashkilotda kuzatuvchi davlatlarning ayol-rahbarlari ro‘yxatini Tashkiliy qo‘mitaga taqdim etsin.
 4. O‘zbekiston Respublikasi Tashqi ishlar vazirligi Sammitning xorijiy ishtirokchilari uchun O‘zbekiston Respublikasining chet eldagi diplomatik va konsullik vakolatxonalari tomonidan, shuningdek, zarur hollarda Islom Karimov nomidagi “Toshkent” xalqaro aeroportida va “Samarqand” xalqaro aeroportida Sammitning xorijiy ishtirokchilari uchun kirish vizalarini konsullik yig‘imlari va haqiqiy xarajatlarni qoplash uchun hisob raqamiga yig‘imlar undirmasdan rasmiylashtirsin.
 5. O‘zbekiston Respublikasi Ichki ishlar vazirligi, O‘zbekiston Respublikasi Milliy gvardiyasi Toshkent va Samarqand shaharlarida tadbir o‘tkaziladigan joylarda Sammit ishtirokchilari xavfsizligini, shuningdek, Sammit ishtirokchilari uchun ajratilgan transport vositalarining harakatlanishi xavfsizligini ta’minlasin.
 6. O‘zbekiston Respublikasi Madaniyat vazirligi Sammitning ochilish marosimida, tanaffus va tushlik, shuningdek, O‘zbekiston Respublikasi Oliy Majlisi nomidan Sammit ishtirokchilari uchun tashkil etiladigan rasmiy kechki qabul marosimida konsert dasturi va boshqa taqdimotlarni tashkil etish choralarini ko‘rsin.
 7. O‘zbekiston Respublikasi Turizm va madaniy meros vazirligi, O‘zbekiston Respublikasi Madaniyat vazirligi, O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mita hamda Samarqand viloyati hokimligi Sammit ishtirokchilarini barcha tarixiy-madaniy meros obyektlariga kirish chiptalari bilan bepul ta’minlasin, tashrif mobaynida foto va videolavhalarni suratga olish imkoniyatini yaratsin.
 8. O‘zbekiston Respublikasi Sog‘liqni saqlash vazirligi:
 Sammit o‘tkaziladigan joyda sanitariya qoidalari, normalari va gigiyena normativlariga rioya etilishi ustidan davlat sanitariya nazoratini olib borsin;
 O‘zbekiston Respublikasi hududidan chiqib ketishda Sammit xorijiy ishtirokchilarining “COVID-19” bo‘yicha bepul laboratoriya tekshiruvidan (PCR test) o‘tkazilishini ta’minlasin.
 9. O‘zbekiston Respublikasi Transport vazirligi, “Uzbekistan airways”, “Uzbekistan airports” va “O‘zbekiston temir yo‘llari” aksiyadorlik jamiyatlari tegishincha Islom Karimov nomidagi “Toshkent” xalqaro aeroportini, Samarqand xalqaro aeroportini, Toshkent va Samarqand temir yo‘l vokzallarini hamda ulardagi VIP zallarni Sammit ishtirokchilarini kutib olish, kuzatish va ularga xizmat ko‘rsatish uchun tayyorlash choralarini ko‘rsin hamda VIP zallardan yigim va bojlar, shuningdek, zal xizmati uchun to‘lovlar undirilmay foydalanilishini ta’minlasin.
 10. Samarqand viloyati hokimligi:
 Sammit ishtirokchilarini Samarqand temir yo‘l vokzalida va Samarqand xalqaro aeroportida kutib olish va kuzatish, shuningdek, Samarqand shahri bo‘ylab sayohatni tashkil etish uchun zarur avtotransport vositalarini ajratsin;
 Samarqand shahrida keng ko‘lamda obodonlashtirish va ko‘kalamzorlashtirish ishlarini amalga oshirish hamda Sammit o‘tkaziladigan binolar va hududlarni talab darajasida tayyorlash choralarini ko‘rsin;
 Sammit o‘tkaziladigan joyda hunarmandchilik va xalq amaliy san’ati ko‘rgazmalarini tashkil etish, Sammitning xorijiy ishtirokchilari uchun Samarqand viloyati hokimligi nomidan esdalik sovg‘alarini berish choralarini ko‘rsin.
 11. O‘zbekiston Respublikasi Moliya vazirligi 2022-yilning 1-avgustiga qadar Sammitni tashkil etish va o‘tkazish bilan bog‘liq xarajatlarni O‘zbekiston Respublikasi Vazirlar Mahkamasining zaxira jamg‘armasi hisobidan amalga oshirilishini ko‘zda tutuvchi Sammitning xarajatlar smetasini ishlab chiqsin va belgilangan tartibda O‘zbekiston Respublikasi Vazirlar Mahkamasiga kiritsin.
 12. O‘zbekiston Milliy teleradiokompaniyasiga O‘zbekiston Milliy axborot agentligi, Xalqaro press-klub va O‘zbekiston Milliy media assotsiatsiyasi bilan hamkorlikda:
 Sammitning mazmun-mohiyati va ahamiyatini ommaviy axborot vositalari va Internet jahon axborot tarmog‘i orqali keng yoritish;
 Sammit ishtirokchilari, jumladan O‘zbekiston Respublikasi Oliy Majlisi, Parlamentlararo ittifoqqa a’zo davlatlar va tashkilotda kuzatuvchi davlatlar parlamentlari a’zolari, xalqaro tashkilotlar, vazirlik va idoralar vakillari hamda ekspert va olimlar bilan intervyular, maxsus reportajlar, brifing, press-klub ko‘rsatuvlarini tashkil etish;
 mamlakatimizda xotin-qizlarni har tomonlama qo‘llab-quvvatlash borasida amalga oshirilayotgan islohotlar to‘g‘risida xolis va to‘liq ma’lumotlarning keng jamoatchilikka tezkor yetkazilishini ta’minlash tavsiya etilsin.
 13. Mazkur Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.
 14. Ushbu Qaror qabul qilingan kundan e’tiboran kuchga kiradi.
 1. COVID-19 pandemiyasi kutilmagan inqirozni keltirib chiqardi, Barqaror rivojlanish maqsadlariga (BRM) erishishga putur yetkazdi va butun dunyoda kambag‘allik, tengsizlik va zaiflikni kuchaytirdi. 2022-yilda jahon iqtisodiyotining tiklanishi beqarorligicha qolmoqda, bunga turli xil harbiy mojarolar ham to‘sqinlik qilmoqda. Prognozlarga ko‘ra kelgusi yillarda ko‘pchilik mamlakatlar katta budjet taqchilligiga duch keladi va parlamentlar bu muammolarni hal qilishga tayyor bo‘lishi kerak.
 2021-yilda parlament spikerlarining beshinchi Butunjahon konferensiyasida to‘plangan parlament rahbarlari ham jahon iqtisodiyotini tiklashga chaqirdi, bu mojarolarning asl sabablarini bartaraf etish va tinch, adolatli va inklyuziv jamiyat barpo etish bo‘yicha sa’y-harakatlarni qaytadan boshlashga ko‘maklashadi.
 Iqtisodiyotni tiklash samarali va uzoq muddatli bo‘lishi uchun u barqaror rivojlanishning barcha jihatlarini, shu jumladan ekologik komponentni izchil aks ettirishi kerak. Shu bilan birga, uning aholining alohida guruhlariga, shu jumladan, xotin-qizlar, yoshlar va bolalar, nogironlar hamda jamiyatning ijtimoiy himoyaga muhtoj qatlamlariga ta’sirini baholash zarur.
 Raqamli iqtisodiyotni rivojlantirish va barqarorligini oshirish iqtisodiyotni tiklash jarayonida bugun e’tiborga olinishi kerak bo‘lgan yana bir asosiy jihatdir. Raqamli iqtisodiyotni targ‘ib qilish raqamli texnologiyalardan foydalanishda innovatsiyalarni, shuningdek, raqamli tafovut, ommaviy kuzatuv, hiyla ishlatish va yolg‘on xabarlarni tarqatish, shu jumladan kamsitish, tazyiq o‘tkazish, nafrat qo‘zg‘atish va zo‘ravonlik kabi xavflarni bartaraf etishni anglatadi. Xotin-qizlar ham raqamli tengsizlikdan jabr ko‘rmoqda, ular raqamli texnologiyalardan foydalanish imkoniga ega bo‘lganda ularning huquq va erkinliklari ko‘pincha poymol qilinmoqda.
 Barqarorlikni oshirish va farovonlikni ta’minlashga qaratilgan barcha ustuvor sohalarda kuchli va institutsional tuzilmalar zarur. Demokratiya va taraqqiyotning tamal toshi sifatida parlamentlar, agar ular inqirozlardan olingan saboqlarga tayangan va kelajakdagi xavflarni oldindan taxmin qilgan holda, barcha uchun barqarorlik va farovonlikni ta’minlashga qodir samarali institutlarga aylanishni xohlasa, kuchli, inklyuziv bo‘lishi va gender jihatlarni hisobga olishi kerak.
 Ayni paytda O‘zbekistonda jamiyat hayotining deyarli barcha jabhalarini qamrab oluvchi jadal islohotlar amalga oshirilmoqda. Mamlakat parlamentining roli va nufuzini tizimli va izchil oshirib borish amalga oshirilayotgan islohotlarning ustuvor yo‘nalishlaridan biri hisoblanadi. Keyingi yillarda milliy parlamentning islohotlarni amalga oshirish, eng muhim ijtimoiy-iqtisodiy, siyosiy-huquqiy vazifalarni hal etishdagi vakolatlari va ishtiroki sezilarli darajada kengaydi.
 Milliy parlament ko‘plab xalqaro parlamentlararo tashkilotlar, jumladan, Parlamentlararo ittifoqning faol ishtirokchisiga aylandi.
 Islohotlarni amalga oshirishda gender tenglikka erishish, xotin-qizlarning huquq va qonuniy manfaatlarini ta’minlash, jamiyat va davlat hayotidagi rolini kuchaytirishga ham alohida e’tibor qaratilmoqda.
 Bu, o‘z navbatida, O‘zbekiston xotin-qizlarni har qanday kamsitishlardan huquqiy, ijtimoiy va iqtisodiy himoya qilishni ta’minlaydigan barcha asosiy xalqaro hujjatlarga qo‘shilganida ham namoyon bo‘lmoqda.
 O‘zbekistonning xotin-qizlarning kundalik hayotga qo‘shayotgan hissasini oshirish, erishilgan yutuqlarni qo‘llab-quvvatlash va taraqqiyotni ta’minlash borasidagi tajribasini inobatga olgan holda Parlamentlararo ittifoq 2022-yilda O‘zbekistonda parlamentlar ayol rahbarlarining 14-sammitini o‘tkazish to‘g‘risida qaror qabul qildi, Sammit “Parlament yetakchiligi: barqarorlik va farovonlikni yanada samarali ta’minlashda xavf-xatarlarni baholash” mavzusiga bag‘ishlandi.
 Bu qaror O‘zbekistonning parlamentarizmini rivojlantirish borasida erishgan yutuqlari, gender siyosatdagi salmoqli yutuqlar, shuningdek, jamiyatni demokratlashtirish yo‘lidagi tub islohotlar muvaffaqiyati jahon hamjamiyati tomonidan e’tirof etilishidir.
 Alohida ta’kidlab o‘tish joiz, jahon mamlakatlari parlamentlari barcha ayol rahbarlari ishtirokidagi bunday miqyosdagi tadbir O‘zbekistonda va butun mintaqada ilk bor tashkil etilmoqda.
 2. Sammitning asosiy maqsadi — COVID-19 pandemiyasi va u bilan bog‘liq bo‘lgan inqirozlar ta’sirida barqarorlik va farovonlikni samarali ta’minlash uchun gender tenglikni ta’minlash hamda xotin-qizlarning imkoniyatlarini kengaytirish bo‘yicha parlamentlar uchun ustuvor yo‘nalishlar va harakatlarni belgilab olish.
 3. Sammit ishi ikki sessiyadan (1 — pandemiyadan keyin global tiklanishiga to‘sqinlik qiluvchi xavflarni bartaraf etish; 2 — texnologiyalar bilan bog‘liq xavflarning oldini olish va texnologiya olamida inson huquqlari hamda gender tenglikni himoya qilish) va bitta maxsus segmentdan (barqarorlik va farovonlikka qaratilgan gender masalalariga yo‘naltirilgan parlamentlar) iborat.
 2.1. Parlamentlararo ittifoq va O‘zbekiston Respublikasi Oliy Majlisi Senati Sammitning asosiy tashkilotchilari hisoblanadi.
 2.2. Parlamentlararo ittifoqqa a’zo mamlakatlar parlamentlari palatalarining ayol rahbarlari (spikerlari), deputat ayollar, xalqaro parlamentlararo tashkilotlar vakillari ishtirok etish uchun taklif etiladi.
 2.3. Sammitni yuqori saviyada tashkil etish va o‘tkazish bo‘yicha chora-tadbirlar ishlab chiqish va o‘z vaqtida bajarish Tashkiliy qo‘mita tomonidan amalga oshiriladi.
 Sammit doirasida quyidagi asosiy masalalarni muhokama qilish rejalashtirilgan:
 adolat, integratsiya va atrof muhit muhofazasiga asoslangan barqaror rivojlanish nuqtai nazaridan iqtisodiyotni tiklash;
 xotin-qizlarning ehtiyojmandligini, shu jumladan reproduktiv salomatlik sohasidagi ehtiyojmandligini kamaytirish uchun zarur chora-tadbirlar;
 COVID-19 pandemiyasidan keyin iqtisodiyotni tiklash bo‘yicha ilg‘or tajriba;
 COVID-19 pandemiyasi munosabati bilan raqamli iqtisodiyot va mehnat sohasida texnologik innovatsiyalarni targ‘ib qilish;
 xotin-qizlarning huquq va erkinliklarini Internetda targ‘ib qilish va himoya qilishda parlamentlarning harakatlari.
 Sammit:
 COVID-19 pandemiyasining iqtisodiy oqibatlariga doir masalalar yuzasidan rahbar ayollar o‘rtasida fikr almashishga;
 raqamli makonda inson huquqlari himoyasini va gender tenglikni ta’minlash uchun tartibga solish usullari va taktikasini ishlab chiqish yoki qayta ko‘rib chiqishga;
 parlamentlarning genderga masalalarga javob berishga, xavf-xatarlarni oldindan bilishga va tinchlik, barqarorlik hamda farovonlikni samaraliroq ta’minlashga tayyorligi va bunga qodirligi yakunlarini sarhisobga qilishga ko‘maklashadi.
 Sammit yakunlari bo‘yicha Toshkent deklaratsiyasini qabul qilish nazarda tutilmoqda.